Heger, Eduard, podpredseda vlády a minister financií SR (2020-04-07):
Ďakujem veľmi pekne, pán podpredseda. Ja som sľúbil, že, vlastne pri prvom čítaní, že vystúpim v rozprave pri druhom čítaní. Myslím, že však tá debata bola k tomu zákonu, a teraz som v úvodnom slove, takže ja poviem len kratučko pár viet a potom sa prihlásim do rozpravy, potom ako sa prihlásite do rozpravy vy, aby som mohol dodržať slovo, ktoré som vám sľúbil. Chcem k tomu jednu dôležitú vec povedať, ktorá tu zaznievala viackrát, a aby sa to možno vysvetlilo práve v tom úvodnom slove. Takže hovoríme tu o odklade splátok. Splátka je pojem, ktorý hovorí vlastne o tom, že čo musíte tej banke zaplatiť, a vieme, že sme tu mali zákon, ktorý hovoril o tom, že mohli ste si odložiť istinu. Aj naše hnutie v minulom volebnom období prišlo s novelou zák..., tohto zákona a hovorilo o tom, aby si ľudia a občania, ktorí majú deti, dieťa do veku 6 rokov, mohli odložiť celú splátku podľa potrieb práve v tomto období, ale, samozrejme, tento zákon vtedajšou koalíciou nebol akceptovaný a jednalo sa teda o celú splátku. Takže doteraz sme mali ten stav taký, že sa dala odložiť iba istina a úroky musel človek ďalej platiť. Teraz prišla vlastne kríza koronavírusu, pandémie a zasiahla naozaj mnohých občanov, zasiahla ekonomiku a vidíme, že teda je problém s likviditou. Práve preto sme prišli s týmto oparením, ale nielen my, vidíme toto opatrenie, že je plošne zavádzané aj v okolitých krajinách, pretože je to jedno z ďalších prirodzených opatrení, samozrejme, človek nemusí vymýšľať koleso, pretože zdravý rozum hovorí jasne o tom, čo treba aj v takomto čase urobiť, preto sme prišli aj s tými opatreniami udržania zamestnanosti, a preto sme prišli aj s opatrením, ktoré bolo potrebné aj legislatívne ošetriť, a to je práve ten odklad splátok. Odklad splátok však hovorí, že v období pandémie si klient môže rozhodnúť na požiadanie banky, teda voči banke si môže rozhodnúť, či chce, alebo nechce v tomto období platiť svoju splátku. To znamená, že aj istinu, aj úrok. To znamená, že ak vy máte nejaký úver, povedzme hypotekárny, a máte splátku, vymyslím si, 300 euro a mali by ste ju teraz každý mesiac platiť, tak môžte požiadať banku, že najbližších 9 mesiacov a poviete si vy, koľko, túto splátku platiť nebudete, čiže nebudete posielať do banky žiadnu sumu. Samozrejme, že po skončení tejto doby bude potrebné sa vysporiadať práve s týmito sumami, ktoré ste banke nezaplatili. A tam je teda viacero spôsobov. A hovorím to preto tak explicitne, aby to bolo úplne pochopené, aby sme jasne vedeli, o čom sa rozprávame. Potom teda tieto splátky, ktoré ste nezaplatili, tak môžete buď o to si predĺžiť dobu splácania, alebo si poviete, že ten termín, povedzme, že váš úver mal trvať do roku dvetisíc..., do 31. 12. 2024 a od 1. 1. 2025 už by ste vlastne neplatili, mali by ste ho splatený, tak chcete si tento termín nechať zachovaný, tak, samozrejme, po diskusii s bankou si môžte nastaviť inú splátku, aby ste vy splácali tie splátky, ktoré v tomto období platiť nebudete. A, samozrejme, vy splácate aj splátky istiny, aj splátky úve..., aj splátky úroku, lebo tá splátka pozostáva z obidvoch častí. Takže toto, aby bolo úplne jasné, aby sme sa, vedeli, o čom sa rozprávame, či sa bavíme o istine, o úroku alebo o splátke ako takej, ktorá pozostáva z obidvoch, obidvoch častí. Takže toľko k tomu. A zvyšok si teda nechám do rozpravy, aby som, aby ste mohli na mňa reagovať, lebo budem reagovať vlastne ja na vás. Ďakujem.